Beluský, Martin, poslanec NR SR (2022-10-25):
Ďakujem za slovo, pán podpredseda. Vážené panie poslankyne, páni poslanci, vážený pán minister. Dovoľujem si teda aj ja zareagovať na predložené pozmeňujúce návrhy v druhom čítaní k tomuto návrhu zákona. Prvé som chcel niečo povedať pánovi spravodajcovi, ale tak počkám teda, kým sa vráti, aby som to nezabudol. Na úvod chcem poďakovať pánovi ministrovi za korektný prístup, že ste naozaj urobili priestor na odbornú debatu a hlavne, že ste počúvali pripomienky jednotlivých nielen poslancov, ale aj zástupcov odbornej verejnosti, ktorí predložili podľa mňa veľmi dobré návrhy na to, aby sa tento už vylepšujúci zákon ešte viacej vylepšil. A ja by som ten pozmeňujúci návrh pani poslankyni Andrejuvovej, ktorý, o ktorom budeme hlasovať teda až vo štvrtok, rozdelil na také štyri časti a tiež by som chcel, rovnako ako pán poslanec Cmorej, vyjadriť jemu podporu, pretože si myslím, že nie je tam nič, na čom by sme sa nemali zhodnúť. Prvá taká dôležitá vec, ktorá sa tam upravuje, je automatický vstup, prečo by sporitelia mali automaticky vstupovať do II. piliera bez toho, aby teda to bolo na nejakom dobrovoľnom rozhodnutí. Spresňuje sa tam individuálna garancia, potom sú tam nejaké veci ohľadne prechodu do individuálneho fondu, nie, teda do indexového fondu, pardon, a potom sú tu nejaké menšie úpravy, ktoré sa týkajú poplatkov alebo informovanosti, poskytovanie informácií. Ale hneď na úvod chcem začať s tým automatickým vstupom, hneď možno dať pár takých poznámok, že prečo, prečo je dôležité, aby sme hlavne mladých ľudí dostali do II. piliera, aby sme teda nečakali na nejaké ich vlastné rozhodnutie vzhľadom na to, že na Slovensku už to dlhodobo hovorím, nemáme veľmi dobrú finančnú gramotnosť a ja neočakávam, že by ľudia v takom mladom veku sa rozhodovali už vstupovať do II. piliera, ale len pre také porovnanie som spravil takú analýzu. Je to taký modelový, modelový príklad teda, nezakladá sa to na nejakých úplne skutočných číslach, ale predpokladal som nejakú dynamickú stratégiu – 100 % akcie, 0 % teda dlhopisy a ako by mal, aký by bol dôchodok z II. piliera v prípade, že by si, každý mesiac vlastne by bol odvod 100 eur do, do II. piliera, tak aby ste tam vedeli v prípade, že by to robil človek, ktorý by mal už 50 rokov, to síce súčasná legislatíva ani tento pozmeňovák neumožňuje, ale keby niekto vstúpil do II. piliera teoreticky v päťdesiatich rokoch, a teda do šesťdesiatpäť rokov by si 15 rokov sporil 100 eur mesačne, tak by mu to potom vyšlo zhruba 133 eur mesačne ako dôchodok z II. piliera. Ak máte 45 rokov, tak by to bolo 202 eur mesačne, ak by to bolo 40 rokov, teda to, čo tento pozmeňovák umožňuje, tak by to bolo už 292 eur mesačne, 35-ročný 409 eur mesačne, 30-ročný 563 eur mesačne a asi ten úplne ideálny prípad, v prípade, že by začal napríklad 20-ročný si sporiť, do 65-ky by mohol mať potom dôchodok z II. piliera na úrovni 1 032 eur mesačne. Čiže keď porovnáte toho 40-ročného, ktorý si sporí 25 rokov do šesťdesiatpäťky, s tým 20-ročným, tak ten 45-ročný si sporí menej ako, menej ako dvojnásobok oproti tomu 20-ročnému, avšak jeho dôchodok je viac ako trojnásobný, čiže je vidieť, že je to natiahnutie tej doby, odkedy si sporíte vzhľadom na to, že tie indexové fondy majú dlhodobo nárast, je tam to zložené úročenie, tak si dokážete nasporiť sumu, ktorá vám zabezpečí už len z toho samotného II. piliera podľa mňa veľmi slušný dôchodok, a preto by sme mali všetci mať záujem na tom, aby bol aj na Slovensku automatický vstup. Ja teda nevidím problém s tým zvýšením, teda je to veľmi pozitívne, že tu zvyšujeme aj od 40 rokov, teda aj do 40 rokov budú môcť vstúpiť na rozdiel od dnešnej legislatívy, ktorá hovorí o 35 rokov. Ja by som si vedel predstaviť aj viacej, lebo aj 45-ročný by si sporil 20 rokov a je to dostatočne dlhá suma na to, aby ten dôchodok bol zabezpečený v dobrej výške, ale je to pozitívna zmena, čiže určite ho treba podporiť. Ďalšia vec veľmi dôležitá. V prípade teda, že bude musieť Sociálna poisťovňa vybrať dôchodcovskú správcovskú spoločnosť, tak pozmeňujúci návrh hovorí o tom, že Sociálna poisťovňa určuje dôchodcovskú správcovskú spoločnosť postupne podľa zoznamu dôchodcovských správcovských spoločností zoradených v abecednom poradí. To je, samozrejme, návrh, ktorý by mal vylúčiť to, aby sa tu preferovala len nejaká jedna dôchodcovská správcovská spoločnosť, aby keď si to ten sporiteľ nevyberie sám a bude to musieť byť za neho vybrané Sociálnou poisťovňou, aby tam bola nejaká miera objektivity, ale ja by som radšej videl to ustanovenie napísané tak, aby sme možno zvýšili nejakú motiváciu tých dôchodcovských správcovských spoločností ponúkať čo najlepšie zhodnotenie. A ja by som tam navrhol to, aby sa to prideľovalo na základe nejakého zhodnocovania za nejaké obdobie, napríklad za posledný rok, a tá dôchodcovská správcovská spoločnosť, ktorá za posledný rok napríklad ponúkla najlepšie zhodnotenie v indexových negarantovaných fondoch, by bola automaticky vyberaná, ak by to boli, samozrejme, potom to zhodnotenie rovnaké, tak potom by mohol byť ten výber podľa abecedy, ale mohli by sme možno využiť túto možnosť a zadefinovať tam nejakú motiváciu zlepšovať sa v tom konkurenčnom prostredí. No a potom je tu ďalší bod, to sú tie prechodné ustanovenia, ktoré hovoria o tom, že sa navrhuje predĺžiť obdobie presúvania majetku definovanej množiny sporiteľov do predvolebnej investičnej stratégii do 31. decembra 2025, teda až o viac ako dva roky. To najmä z dôvodu dlhodobo nepriaznivej situácie na finančných trhoch, kedy by rýchlejší presun do akciových investícií nemusel byť z pohľadu sporiteľa, ktorého majetok sa presúva, optimálny. Avšak tu treba povedať, že samozrejme, že vy keď príliš rýchlo rozpustíte tie dlhopisy, tak môžete prísť o peniaze, ale na druhej strane tým, že tá situácia momentálne na finančných trhoch je taká, aká je, teda ja to nazývam, že je výpredaj, teda tie indexy, akcie sú veľmi lacné, tak treba zvážiť to, do akej mieri by ste možno stratili pri rýchlejšom predaji dlhopisov a do akej mieri môžete zase viacej získať tým, že viacej zarobíte na nízkych cenách indexov. Verím teda, že nebude využívaná tá lehota, tak ako je zákonom stanovená, a že tie dôchodcovské správcovské spoločnosti si to budú vedieť vyvážiť a nájsť ten správny okamih, kedy tých sporiteľov presunúť, teda ich majetok, aby sme pre nich zabezpečili čo najlepšie zhodnotenie. Čiže summa summarum podľa mňa veľmi dobrý pozmeňovák, určite naprieč politickým spektrom si nájde podporu. A ešte čo sa týka pozmeňujúceho návrhu pána poslanca Cmoreja, vzhľadom na to, že tu bol predložený pánom poslancom Kremským iný pozmeňujúci návrh, predpokladám, že koalícia nenájde hlasy na to, aby ho podporila, ale aby teda aspoň niečo prešlo, tak ja navrhujem, aby ste, pán poslanec, bod 6 dali na individuálne hlasovanie, teda, ak už ste to spravili (reakcia z pléna), áno, výborne. Tak tým pádom je to vybavené. Takže ďakujem pekne za pozornosť.